**Sumarið 1914**

***Ferðasaga Jóns J. Víðis***

***(1894-1975)***

***landmælingamanns***

***- með skýringum -***

Með sumrinu 1914 meina eg sumarmánuðina 3; júlí, ágúst og september. 1)

Eg hafði samið við *Olav* Forberg landssímastjóra, í miðjum maí, um að fá atvinnu við símalagningu á Austurlandi.

Um nóttina þess 3. júlí kl. 1 f.h. fór eg um borð í Flóru. Þá voru hinir er með ætluðu að vera austur komnir um borð, en það voru þeir Arnór Guðmundsson, Jónas Sveinssson, Steinþór Oddsson *og* Júlíus Nyborg 10). - Af höfninni fór Flóra kringum kl. 2. Veðrið var ágætt, bjart yfir og nærri logn. Eg var uppi á þilfari langalengi meðan skipið skreið út af höfninni og fyrir Seltjarnarnes. Eg hafði aldrei verið uppi er eg hafði farið þessa leið á sjó og þótti því skemmtun og fróðleikur í. Uppi á þilfarinu var eg lengi að tala við Torfa nokkurn, sagðist hann hafa sótt um stöðu við þingið, en ekki fengið. Enginn, nema einn nýr maður hefði verið tekinn. Var það Valtýr sonur Stefáns Stefánssonar skólameistara á Akureyri. Nú var Torfi á leið til Vestmannaeyja að bjóða „Vísi“. - Á skipinu var líka Ásgeir Ásgeirsson stud. theol. Var á leið til Vestmannaeyja til að kenna þar sund um sumarið. Nokkrir skóla-bræður mínir voru þarna líka; t.d. Knútur, Jón Sv., Siggi o.fl. Með skipinu var líka Guðlaug Þorsteinsdóttir frænka mín.

Áður en skipið kom til Hafnarfjarðar hafði eg lagt mig fyrir og reis ekki upp fyr en kl. um 7 er skipið hafði legið í nokkurn tíma við bryggjuna. Nú fór eg upp og við allir inn í Fjörð. Júlíus bauð okkur inn til sín upp á kaffi. - Ágúst Flygenring og kona hans komu á Flóru í Hafnarfirði. Þau fóru kring land. - Frá Hafnarfirði fór skipið um kl. 9 og kom til Keflavíkur um miðjan dag. Þá var komin rigning nokkur og gola. Í Keflavík fórum við í land og átum þar utan við bæinn. - Við gengum nokkuð langt upp frá bænum. - Regn.

Um kvöldið fór Flóra frá Keflavík og fékk nokkuð slæmt þaðan á leiðinni til Vestmannaeyja og kom þar í dögun þann 4. júlí. Stansaði nær ekkert, en hélt áfram allan daginn og næstu nótt og kom um hádegi þann 5. júlí, á sunnudegi, til Fáskrúðsfjarðar; þangað var ferðinni heitið. - Þar fundum við brátt símavinnuverkstjórann Brynjólf Einarsson. Hann fylgdi okkur inn á veitingahús eitt og drukkum við þar kaffi. Við eyddum svo sunnudeginum eins og okkur best þótti. Gengum m.a. upp í brekkuna (fjallið) ofan við kaupstaðinn og brugguðum okkur límonaði. - Hjá Georg lækni fékk eg gleraugu, er eg kom glerjunum úr gleraugum mínum fyrir í; spöngin hafði brotnað á leiðinni. -

Við gistum um nóttina í sama veitingahúsinu er við höfðum fyrst komið í. - Kl. 7 næsta morgun vorum við komnir niður á bryggju, tilbúnir til að halda af stað. Við fórum svo á bát yfir fjörðinn, gengum svo nokkuð, þangað er unnið var. - Nú var steikjandi hiti og sólskin; líklega heitasti dagurinn á sumrinu. - Við höfðum tekið ýmislegt út í búð um sunnudaginn.

Sama daginn og við byrjuðum að vinna voru tjöldin flutt úr kaupstaðnum og út að Eyri utar við Fáskrúðsfjörð. Við höfðum tjöldin niðri á eyrinni, sléttri grasigróinni eyri niður við sjó, en bæirnir á Eyri eru nokkuð uppi í brekkunni. Á Eyri er tvíbýli og ríkisheimili. - Við skiptum töluvert við fólkið á Eyri; keyptum mjólk og egg o.fl. - Næst höfðum við tjöldin á Löndum við Stöðvarfjörð; áður höfðum við gist eina nótt í Hvammi. Kostaði kr. 2,00. Hafnarnes heitir fiskiþorp úti á nesinu milli Fáskrúðsfjarðar og Stöðvarfjarðar. Þar um 100 manns á vetrum, en nokkur hundruð á sumrum. - Skammt frá Löndum, utar á nesinu, milli Landa og Gvendarness er **Saxa**, það er stórt gat niður í björg við sjóinn, en sjórinn hefur undirgöng inn undir og í það að neðan. Upp um þetta gat spýtir svo sjórinn ósköpunum öllum af þangi og hafa bændur gert torfgarð í nokkurri fjarlægð allt í kring til að takmarka staðinn er þangið breiðist um. Það rotnar þarna í stórkösum og er svo flutt burt og notað til áburðar 2).

Á Löndum býr **ríkur** bóndi, Kristján, gamall maður og synir hans 2. Annar á Guðlaugu dóttur síra Guttorms í Stöð. Við áttum ýms viðskipti við Landafólkið. Þótti það vera fremur nýskt. -

Inni í botni Stöðvarfjarðar er prestssetrið Stöð. Þar býr síra Guttormur Vigfússon frændi minn. Til hans kom eg ásamt 5 símamönnum einn sunnudag. Hann bauð mér koma aftur. Eg þáði það; var þar síðar eina nótt ásamt Steinþóri. Guttormur gamli var mjög alúðlegur og gaf mér uppskrifað ýmislegt úr ættartölu minni. - Seinna kom eg líka að Stöð; um það leyti og við fluttum tjöld og dót í Breiðdal; þá að mæla símalínuna. - Niðri á sandinum, niður við Stöðvarfjarðarbotn, *á Óseyri*, bjó Þorsteinn nokkur Myrmann og Guðríður kona hans, dóttir síra Guttorms, í lélegum timburkofa. Eg hefi varla höfðinglegri konu séð og fannst mér undarlega lítið samræmi milli hennar og bústaðarins. - Þarna kom eg og þáði góðgerðir. -

1. ágúst fór eg ásamt fleirum af símamönnunum gangandi austur á Fáskrúðsfjörð. Við fórum yfir skarðið milli Stöðvarfjarðarkaupstaðarins og Víkur við Fáskrúðsfjörð - Víkurskarð 3). Er á Fáskrúðsfjörð kom heyrðum við fyrstu fregnirnar af Norðurálfuófriðnum. - Eg gisti á Tungu við Fáskrúðsfjörð, hjá Páli nokkrum *Þorsteinssyni* bónda, föður Jóns fv. skólabróður míns. Jón var ekki heima. Var í K.höfn, að lesa dýralæknisfræði. *Systir* hans er *Kirstin* Flygenring, *gift Ingólfi Flygenring*, en móðir hans heitir *Elínborg*. Páll er frændi minn, líklega hún líka. Mjög vel var á móti mér tekið 4). Eg hélt nú heim, meðfram símalínunum, og negldi upp kílómetramerkin. Kom heim að tjöldum um kvöldið. Hafði stansað á Eyri og keypt þar mjólk.

Nokkrum dögum eftir voru tjöldin flutt á Breiðdalsvík. - Höfðum við verið komnir með símalínuna alla leið í Breiðdal og eg ásamt Stþ. + Oddi + Helga Sv. + Jensen + Gilsa höfðum gist eina nótt á Þverhamri í Breiðdal. Þá var eg enn sendur að mæla símalínuna; frá Löndum upp á hálsinn milli Stöðvarfjarðar og Breiðdals. - Nú var það að eg hitti síra Guttorm í síðasta sinn. Um kvöldið tjölduðum við svo á Selnesi í Breiðdal. Þar vorum við svo þar til seint í ágústmánuði. - Annað kvöldið eftir að við komum í Breiðdal fór eg gangandi eftir Meleyrinni yfir að ósnum og kallaði á ferju frá Ósi. Með mér var Júlíus Nyborg. - Tveir menn komu ríðandi niður frá bænum og ferjuðu okkur yfir. - Heim að bænum fórum við svo og fengum ágætar viðtökur. Fengum skyr og mjólk og brauð. Keyptum 4 pd. af smjöri pr. 80 aura. Bóndinn heitir Jón Bjarnason. Hann þekkti til ættar minnar og tók mér þess vegna sérlega vel. Kannaðist við Jónas og Lárus ömmubræður mína. Bauð mér að koma síðar; sagðist vilja gera mér einhvern greiða. Við Guðmundur Stefánsson (frá Brd.) komum svo eitt kvöld og gistum á Ósi og tók bóndi okkur eins vel og mér áður. Rigning hafði verið um daginn og við því rennblautir.

Á Streiti gistum við allir eina nótt áður tjöldin yrðu flutt á Berufjarðarströnd. Þangað komum við síðast í ágústmánuði. Tjölduðum neðan við Karlsstaði, niður við sjó. Þarna vorum við svo fram yfir miðjan sept. - Á Karlsstöðum býr Bjarni nokkur Eiríksson. Þekkti eg hann úr menntaskólanum. Hann hafði gengið í 5. bekk, en hætt vegna augnveiki. Hann tók mér ágæta vel og sendi mér á hverju kvöldi 3*ja* pela flösku af mjólk. -

Eitt lamb keyptum við 3; eg, Júl. og Stþ. af honum 25 au. pd. - Öllum afturhluta þess var síðar stolið frá okkur, er yfir á Djúpavog kom.

Við sáum meðal annars þá undrasjón, meðan við dvöldum þarna, að maður einn kom hjólandi frá Djúpavogi **yfir Berufjörð** og yfir að Berunesi; hafði sjálfur útbúið hjólið 7). -

Það kom líka sögulegt fyrir okkur á Berufjarðarströnd að tjaldið fauk eina nótt ofan af okkur. Hafði Stþ. þá verið lasinn, en ofkældist þá og gat ekki snert á verki upp frá því; var veikur í maga (uppg. og niðurg.).

Daginn áður en flutt var yfir á Djúpavog fór eg ásamt Helga (litla) af stað til að mæla símalínuna frá Þverhamri. Gistum að Ósi um kvöldið; höfðum þá mælt þangað. Við höfðum farið um Krossskarð, yfir fjöllin milli Berufjarðarstrandar og Breiðdals, og fundið þar mikil ber; aðalbláber, bláber og krækiber. - Mældum næsta dag inn að Berunesi; eg fór þá á bát yfir fjörðinn á Djúpavog. - Á Djúpavogi kom eg í hús Elísar kaupmanns *Jónssonar* 5) er eg þekkti frá því er eg var á Stafafelli *í Lóni*. Var þar tekið einkar vel. Hitti þar m.a. Önnu, systur frú Helgu Siggeirs, og hennar dóttur, konu Þórhalls Sigtryggssonar 6) verslunarstjóra fyrir Ørum og Wulffs verslun 7).

Að Búlandsnesi kom eg og ásamt Júlíusi. Þá í verslunarerindum; var boðið inn og fengum góðgerðir. - Konan læknisins, Ólafs Thorlaciusar, er systir Sigurðar Eggerz. Móðir þeirra var þarna, vel ern, ein hin mikilúðugasta og höfðinglegasta kona er eg hefi séð. Við keyptum einn dilkaskrokk **bráðfeitan** á kr. 0,25 pd. -

Meðan við dvöldum í Breiðdal var okkur eitt sinn boðið flestum í veislu á Selnesi. Þar var m.a. staddur Gunnlaugur verslunarstjóri í Breiðdal frá aðalversluninni á Djúpavogi. - En frá Berufjarðarströnd var okkur 6 einu sinni boðið upp að Karlsstöðum, hinir voru þá á Selnesi að bíða eftir sæsímanum. -

Eg hafði hugsað mér að fara suður að Stafafelli um haustið eftir að eg væri hættur vinnu; eg fekk líka bréf frá Sigurði þar sem hann hvatti mig til að koma.

Eg lagði því af stað suður ...

*Framhald sögunnar vantar. Dagbækur Jóns hefjast 11. október þá um haustið 1914. Jón var vinnumaður hjá ættingjum móður sinnar á Stafafelli í Lóni sumrin 1911 og 1912. Fyrsta færslan er þannig:*

Til Reykjavíkur kom eg 11. okt. með Ceres frá Eskifirði, með um 110 kr í vasanum, frá sumarvinnunni. Fyrstu nóttina var Steinþór Oddsson hjá mér. - Næstu daga var eg á einlægum þönum við að útvega mér bækur, pantaði loks flestar hjá Pétri Halldórssyni. - Fyrri hluta vikunnar kom Einar Þorsteinsson frá Stafafelli og var hér tvær nætur, en fór síðan að Vífilsstöðum. Á meðan Einar var hér gekk eg með honum í búðir og keypti ýmislegt er átti að fara að Stafafelli og sendum við það með Birni Eymundssyni er austur fór á Kólumbusi, er fór með landssjóðsvörurnar kring land. Fékk Kólumbus mjög slæmt til Vestm.eyja og er mælt að eitthvað hafi skemmst af kornvörunni. -

*Ég heyrði Jón Víðis iðulega segja söguna af hjólreiðunum yfir Berufjörð á árunum uppúr 1962 og síðar. Í dagbók Jóns frá 1970 eru aftast eftirfarandi minnispunktar. Þar stendur reyndar 1916, en á að vera 1914:*

Lúðvík Guðmundsson á Djúpavogi kom á hjóli yfir Berufjörð '14. Fluttist til Reykjavíkur til Júlíusar Guðmundssonar *[Guðmundsson]* heildsala. Hans kona Elín. Hans sonur Agnar hvalaskytta, síðar hjá Jarðborunum ríkisins. Guðmundur ... bóndi á Torfastöðum í Vopnafirði *var* faðir Carls á Stöðvarfirði og Stefáns *faktors* föður Lúðvíks og Júlíusar.

Stefanía kona Páls í Kaupangri *við Eyjafjörð* var systir Carls og Stefáns.

**Heimildir og eftirmáli**

**1.** Smækkað skáletur í meginmáli er frá mér komið. Feitletrun er undirstrikun Jóns. Jón skráði söguna eftirá, en óvíst er hvenær.

**2.** Björn *Hafþór* Guðmundsson á Stöðvarfirði sagði mér frá því að **Saxa** sé enn á sínum stað. Hún er skora inn í bergið. Þar sem uþb. 5 metrar eru eftir af henni, landmegin, er steinbrú, en innan við hana spýtist þangið upp eins og Jón segir frá. Þetta gerist í miklum austanáttum og stoppa menn þá gjarnan og virða þetta fyrir sér, enda "gaman að sjá þetta". Hafþór gekk yfir brúna fyrir nokkrum árum.

**3.** Leiðin heitir Víkurheiði. Um tíma var einnig sagt Hvammsheiði, en þá fóru menn líklega upp frá Hvammi. Í dag fara menn þarna um á gönguskíðum sér til skemmtunar. Mönnum þótti heiðin áður stytta leiðina milli byggða.

**4.** Nokkurar ónækvæmni gætir hjá Jóni varðandi Tungufólkið og hef ég leiðrétt það eftir samtal við Friðmar Gunnarsson oddvita á Tungu. Páll og Elínborg voru amma hans og afi og bjuggu á Tungu 1898-1920 uþb. Jón Pálsson var fyrst dýralæknir fyrir austan, en síðar á Selfossi.

**5.** Elís Jónsson var verslunarstjóri í versluninni Framtíðinni sem keppti við Ørum & Wulff. Kona hans var Guðlaug Eiríksdóttir.

**6.** Þórhallur Sigtryggsson var fæddur 1885. Hann varð kaupfélagsstjóri þegar Berfirðingar stofnuðu kaupfélag. Síðar varð hann kaupfélagsstjóri á Húsavík. Kona hans var Kristbjörg Sveinsdóttir frá Fagradal í Vopnafirði. "Hin vænsta kona" segir Eiríkur Sigurðsson 9).

**7.** Guðmundur hreppstjóri Stefánsson og Júlíana Jensína Schou (hálfdönsk) bjuggu á Torfa-stöðum í Vopnafirði. Þeirra börn voru (m.a.) Stefán faktor, Sofus sem fór til Ameríku, **Carl** 11) sem seinna bjó á Stöðvarfirði, Stefanía og Emil prestur á Kvíabekk í Ólafsfirði. En það er **Stefán Guðmundsson** faktor (1855-1931) sem kemur helst við sögu hér. Kona hans var dönsk kaupmanns-dóttir, Andrea H.B. Weyvadt, fædd á Íslandi. Stefán og Andrea áttu tíu börn; Sofus sem einnig fór til Ameríku, **Júlíus**, Jóhönnu, Andreas sem flutti til Skotlands og síðar til Ameríku, Elsu, Katrínu sem giftist til Kanada, söguhetjuna okkar **Lúðvík St.** (1889-1968), Valborgu, Jane og Ágúst sem flutti til Ameríku. Það mun hafa verið þessi Lúðvík sem hjólaði yfir Berufjörð árið 1914.

Stefán faktor vann lengi hjá Ørum & Wulff. Hann kom árið 1880 til Djúpavogs og starfaði sem verslunarstjóri (faktor) til ársins 1900, en þá tók hann við starfi forstöðumanns (disponents) allra verslana fyrirtækisins á Austurlandi. Árin 1901 fluttu þau hjón til Kaupmannahafnar og gegndi Stefán starfi sínu þaðan. Hann flutti líklega heim árin 1903 eða 1904, en Andrea flutti aldrei heim til Íslands aftur. Stefán eyddi ellinni hjá Lúðvík syni sínum á Fáskrúðsfirði.

Júlíus og Elín kona hans áttu **Agnar** sem vann hjá Jarðborunum ríkisins og Jón Víðis nefnir einnig til sögunnar. Agnar er í dag 83 ára (1997). Hann er faðir Guðrúnar læknis, en hún hjálpaði mér við að púsla saman fjölskyldusögunni, sem er ekki alveg auðvelt, vegna þess að börn Stefáns faktors og barnabörn kölluðu sig Guðmundsson. Lúðvík hjólreiðamaður og Júlíus voru Stefánssynir þótt þeir hafi kallað sig Guðmundsson. Agnar Júlíusson kallaði sig Guðmundsson, en Guðrún dóttir hans kenndi sig við föður sinn eftir að hún komst á unglingsár. Guðrún Agnarsdóttir hefur eftir föður sínum að Lúðvík, afabróðir hennar, hafi verið afar handsterkur, veiðimaður mikill, myndarlegur og karl-mannlegur í alla lund. Hún segir föður sinn einnig hafa verið sterkan sem og allt hans kyn.

**Guðrún** Lúðvíksdóttir (1924-2016) bjó með Sigurbirni Einari Einarssyni, manni sínum, á Kvistum í Ölfusi, en síðar á Selfossi. Hún man vel eftir afa sínum Stefáni faktor frá Fáskrúðsfjarðar-árunum. Hún segir **Lúðvík** föður sinn hafa verið um tíma hjá séra Emil föðurbróður sínum á Kvíabekk og fermst þar. Það hefur líklega verið á árunum 1903-1906. Guðrún telur hann hafa lent í vosbúð þar og fengið gigt sem hann náði sér aldrei af. Árin 1906-1907 sat Lúðvík í búnaðarskólanum hjá Torfa Bjarnasyni í Ólafsdal 8). Hún segir föður sinn hafa verið uppátektarsaman, geðprúðan og jafnvel gamansaman og ekkert sé líklegra en að hann hafi hjólað yfir Berufjörð. Hann gerði reyndar ýmislegt til að auka hreysti sína, svo sem að þjálfa hendurnar sem sluppu við gigtina, en sleppti líklega sjaldan stafnum og var lotinn á efri árum. Guðrún segir að sig minni að til sé mynd af föður sínum við einhverja slíka iðju eins og að hjóla í vatni, og muni Nikolina Weyvadt ömmusystir sín, sem var lærður ljósmyndari, þá líklega hafa tekið myndina. Nikolina var etv. fyrsti lærði ljósmyndari hér á landi. - Lúðvík og Júlíus keyptu verslun Ørum & Wulff á Fáskrúðsfirði. Seinna fluttu þeir bræður suður og bjó Lúðvík með Jórunni konu sinni og börnum á Vesturgötu 56 í Reykjavík. Um tíma voru þeir bræður m.a. viðriðnir útgerð í Hafnarfirði.

Guðrún Lúðvíksdóttir - Dúdú - var góð vinkona Þóru Þorvaldsdóttur, systurdóttur Jóns J. Víðis og móður skrásetjara. Þær þekktust frá því á Hafnarfjarðarárum sínum, en foreldrar Þóru bjuggu þar sbr. lið 10 að neðan.

**8.** Samanber t.d. bók Játvarðar Jökuls Júlíussonar sem út kom 1986 og heitir Saga Torfa Bjarnasonar og Ólafsdalsskóla & Nemendatal 1880-1907.

**9.** Upplýsingar um Berfirðinga hef ég m.a. úr bók Eiríks Sigurðssonar fv. skólastjóra á Akureyri sem heitir *Undir Búlandstindi*. Norðri á Akureyri gaf bókina út árið 1970. Það var sögunefnd Ausfirðingafélagsins á Akureyri sem stóð að útgáfunni. Í sögunefndinni voru, auk Eiríks, Kristján skáld frá Djúpalæk og Helgi Hallgrímsson náttúrufræðingur, frændi Jóns J. Víðis í móðurætt.

Það var Ingimar Sveinsson á Djúpavogi sem benti mér á bók Eiríks og veitti ýmsar upplýs-ingar um Berfirðinga.

**10.** Júlíus Nyborg tengist Jóni Víðis eilítið. María Víðis Jónsdóttir (1895-1982), systir Jóns, rak ásamt manni sínum, Þorvaldi Tómasi Bjarnasyni (1895-1932), Þorvaldarbúð í Hafnarfirði. Bergþóra Nyborg, systir Júlíusar, rak Verslun Bergþóru Nyborg í Hafnarfirði. María og Bergþóra voru vinkonur. Bergþóra giftist ekki og Júlíus kvæntist ekki. Vigdís, systir þeirra, giftist aftur á móti dönskum apotekara, Erling Bruun Madsen, og bjó lengi í Danmörku. Eftir daga Bergþóru tóku þær systur Karen og Guðrún Erlings- og Vigdísardætur við rekstri verslunarinnar og reka hana enn (1997). Þetta er vefnaðarvöruverslun í litla húsinu nr. 5 við Strandgötu og nefnist í daglegu tali Beggubúð. Júlíus Nyborg rak lengi Skipasmíðastöð Hafnarfjarðar við Strandgötu, ekki fjarri Beggubúð.

**11.** Carl Guðmundsson (1861-1923) tengist Jóni Víðis lítillega. Þorvaldur Tómas Bjarnason kaupmaður, mágur Jóns og áður er getið, átti systurnar Þórunni og Vilfríði. Vilfríður giftist Andrési Carlssyni.

Carl stofnaði fyrstu verslun á Stöðvarfirði árið 1896. Þess minntust Stöðfirðingar árið 1996 og reistu Carli og öðrum frumkvöðlum verslunar minnisvarða. Björn *Hafþór* Guðmundsson frkvstj. flutti við það tölu og minntist sérstaklega Carls og konu hans Petru A. Jónsdóttur (1866-1929). Hafþór segir Carl hafa verið farsælan í starfi sínu öllu, en auk verslunar rak hann útgerð. Sem dæmi um velvilja Carls nefnir Hafþór vísu sem hann kenndi syni sínum áður en hann hvarf að heiman til að starfa við verslun í öðru héraði:

Hvar þú finnur fátækan á förnum vegi

ger honum gott, en græt hann eigi.

Guð mun launa á efsta degi.

Hafþór segir heimili Carls og Petru ætíð hafa verið mannmargt „og yfir 40 manns í heimili þá mest var“. Eftir að Carl drukknaði rak Andrés verslunina um tíma áður en hann flutti suður.

**P.S.** Jón Eysteinsson hjá Jarðborunum og Þorgils Jónasson hjá Orkustofnun bentu á Guðrúnu Agnarsdóttur sem heimildarmann. Guðrún benti mér á nöfnu sína og frænku, dóttur Lúðvíks.

Þessi grein er fyrst og fremst saman sett frændum og frænkum Jóns J. Víðis til fróðleiks og skemmtunar. Undirritaður er systurdóttursonur Jóns J. Víðis.

Reykjavík, 15. apríl 1997 og 30. okt. 2016.

Már Viðar Másson